google/wiki40b huggingface dataset:
Friedrich V (Pfalzi kuurvürst)

Friedrich V (26. august 1596 – 29. november 1632 Mainz) oli Saksa-Rooma riigi Pfalzi kuurvürstkonna kuurvürst 1610–1623 ja Böömimaa kuningas Friedrich I nime all 1619–1620.
Friedrich V valiti Böömimaa kuningaks pärast Saksa-Rooma keisri Matthiase surma 1619. aastal, ta krooniti Böömimaa kuningaks Prahas 4. novembril 1619. Et ta oli Böömimaa kuningas ainult ühe aasta, sai ta hüüdnimeks Talvekuningas.
1619. aastal suri Saksa-Rooma keiser ja Austria valitseja Matthias lastetuna, ent ta oli valinud pärijaks oma nõo Steiermargi hertsogi Ferdinandi, kes sai Böömimaa kuningaks ja keisriks Ferdinand II nime all. Ferdinand oli vaga katoliiklane, ning ta tahtis kõigis oma valdustes läbi viia vastureformatsiooni, mistõttu ta oli Böömimaal, kus olid enamuses protestandid (luterlased, kalvinistid ja utrakvistid ehk mõõdukad hussiidid), ebapopulaarne.
Böömimaa kuningas oli valitav ning Böömimaa mässulised valisid 1619. aastal enda valitsejaks Pfalzi kuurvürsti Friedrich V, 1610. aastal surnud Friedrich IV poja. Samal ajal valisid lojalistid Böömimaa kuningaks Ferdinand II ning ta kinnitati ka Saksa-Rooma keisriks. Ferdinand luges seejärel Friedrich V mässuliseks ning nendevaheline konflikt muutis sõja Habsburgide valduste sisesõjast üleriigiliseks konfliktiks. Kolmekümneaastane sõda jagatakse neljaks perioodiks: Böömi-Pfalzi periood (1618–1623, Taani periood (1625–1629), Rootsi periood (1630–1635) ja Prantsuse-Rootsi periood (1635–1648).
Friedrich V oli olulisim protestandist monarh Kolmekümneaastase sõja algul, kuid ta võideti 1623. aastal lõplikult oma sugulase, Wittelsbachi dünastiast Baieri katoliiklasest hertsogi Maximilian I poolt, kes asus valitsema ka Pfalzi üle. Friedrich säilitas Haagis eksiilis oma tiitli, kuid reaalselt tal Pfalzi troonile enam tõusta ei õnnestunud.
Friedrich V pojal Karl I Ludwigil õnnestus võim Pfalzi kuurvürstkonna üle taastada alles 1648. aastal.

Isiklikku ja järglased

Friedrich V abiellus 1613. aastal Inglismaa ja Iirimaa kuninga ning Šotimaa kuninga James I ning Taani ja Norra kuninga (1559–1588) Frederik II tütre Anne tütre Elizabeth Stuartiga (1596–1662).
Kohtla-Nõmme

Ajalugu

Kohtla-Nõmme omavalitsuslik staatus kinnitati aastal 1993.
Kohtla-Nõmme oli alevvald aastani 2017, mil läbiviidud Eesti omavalitsuste haldusreformi käigus ühines Kohtla-Nõmme vald Toila ja Kohtla vallaga. Ühinemise tulemusena moodustati uus omavalitsusüksus, mis sai nimeks Toila vald.

Tänavad jm aadressikohad

Heina, Jaama, Juurdeveo, Jõe, Kaare, Kaasiku, Kaevurite puiestee, Karikakra (endine Punase Lipu tänav), Klubi, Kooli, Kopli, Jaan Kreuksi, Kure, Käbi, Arnold Maureri, Männiku, Pilviku, Posti, Raudtee, Raudteemaja, Savi, Seene, Sügise, Taime, Tuhamäe, Tähe, Vabriku, Väike, Väljaku.
Afrotyphlops schmidti

Levila

Neid võib kohata Sambias, Tansaanias ja Kongo Demokraatlikus Vabariigis.
Ülo Parts

Ülo Parts (sündinud 14. aprillil 1964) on eesti füüsik ja tehnoloogiaekspert.
Ülo Parts lõpetas 1982. aastal Tallinna 1. Keskkooli matemaatika-füüsika eriklassi. 1988. aastal lõpetas Tartu Riikliku Ülikooli füüsika eriala kiitusega. 1988–1990 töötas Tartu Ülikooli Füüsika Instituudis. 1995. aastal kaitses doktorikraadi Helsingi Tehnikaülikoolis väitekirjaga “Measurements of the Structure and Nucleation of Vorticity in the ³He Superfluid”, uurides keeristelinte ülivoolavas vedelikus.
Omab mitmeid patente tehnoloogia valdkonna leiutiste kaasautorina.
2000. aastatel töötas Soome telekommunikatsiooniettevõtte Nokia tehnoloogiaplatvormide osakonnas. Soome digitehnoloogia arenduskeskuse Digile OY teadusprogrammide direktor. Tarkvara Tehnoloogia Arenduskeskuse teadusnõukogu liige.

Isiklikku

Tema vend on poliitik Juhan Parts.
Carrauntoohil

Carrauntoohil (iiri Corrán Tuathail) on mägi Iirimaal Macgillycuddy's Reeksi mäestikus.
Kõrgusega 1038 m on see Iirimaa ja Iirimaa saare kõrgeim mägi.
Teid ootab kodanik Nikanorova

Süžee

Külaneiu Katja Nikanorova unistab oma "printsi" leidmisest. Seetõttu peavad külaelanikud teda natuke imelikuks ja lihtsameelseks. Kuna tema ootused elukaaslase suhtes on väga kõrged, siis jooksevad kõik ta suhted ummikusse. Kuid ühel päeval paigutatakse Katja majja ajutiselt elama veterinaar Pavel Djožkin.

Varia

Filmi käis Nõukogude Liidu kinodes vaatamas 22,5 miljonit inimest.
Michal Šlesingr

Michal Šlesingr (sündinud 3. veebruaril 1983 Ústí nad Orlicís) on Tšehhi laskesuusataja.
Juunioride maailmameistrivõistlustelt on Šlesingr saanud seitse medalit. Neist üks on olnud kuldmedal, neli hõbedat ja kaks pronksi. 2002. aasta juunioride MM-il Ridannas tuli ta juunioride maailmameistriks 12,5 km jälitussõidus, sai hõbemedali 4x7,5 km teatesõidus ning pronksmedali 10 km sprindis. 2003, aasta juunioride MM-il Kościeliskos oli ta teine nii 10 km sprindis, kui ka 12,5 km teatesõidus ning sai pronksmedali 4×7,5 km teatesõidus. 2004. aasta juunioride MM-il Haute Maurienne'is sai Šlesingr Tšehhi teatevõistkonna koosseisus 4×7,5 km teatesõidus teise koha.
Peeter Paul Mõtsküla

Peeter Paul Mõtsküla (sündinud 29. detsembril 1971) on eesti infotehnoloogiaspetsialist ja jurist. Ta on Eesti Langevarjuklubi asutajaliige. Ta kasutas FidoNetis sõlme 2:490/70.
Waleed Al-Husseini

Waleed Al-Husseini (araabia keeles وليد الحسيني) on Palestiina esseist, kirjanik ja blogija. 
2010. aasta oktoobris vahistas Palestiina omavalitsus ta väidetava jumalateotuse pärast Facebookis ja blogipostitustes; tema vahistamine pälvis rahvusvahelist tähelepanu. Hiljem põgenes ta Prantsusmaale, kus taotles edukalt varjupaika. 
Ta asutas 2013. aastal Endiste Muslimite Nõukogu Prantsusmaal ja kirjutas 2015. aastal oma kogemustest raamatu "Blasphémateur! : les prisons d'Allah".
Blieki mõis

Blieki mõis (Blieķu muižiņa, ka Šrēdera muižiņa või Bleichmuiža) oli suvemõis Lätis Riia linnas Ķengaragsi asumis peahoone aadressiga Maskavas iela 322. Saksa keeles Bleichhof.
Mõis rajati XVIII sajandi kolmandal veerandil. Toona rentis lähedal asunud Krusta kõrtsi Schröderi nimeline mees, kes ehitas selle lähedale barokkstiilis kahekorruselise puidust suvemõisa. Mõisa juurde tekkis ka küla. Häärberi lähedale rajasid hilisemad omanikud Ventid ja Benkid saeveski, aastal 1807 ostis mõisa omanik Vent ka lähedal asunud Rammi kõrtsi.
Blieki mõisa nime sai mõis XIX sajandil. Toonased omanikud hakkasid mõisa ümbruse maid lina pleegitamiseks välja rentima. Lageda taeva all pleekivad kangad andsid mõisale nii selle saksakeelse kui ka lätikeelse nime. XX sajandi algul ehitati mõisa kohale kummitehas "Kvadrats".
Lgov

Ajalugu

Linn on mainitud kroonikas 1152. aastal Olgovi nime all. Linn hävitati mongolite poolt. Endise linna kohale rajati 1669. aastal klooster, mis tegutses 1764. aastani.
Lgovis on sündinud Arkadi Gaidar.
Jevgenia Haponen

Jevgenia Haponen (neiuna Tšepluhhina, 23. veebruar 1946 – 14. oktoober 2015) oli Eesti teleajakirjanik. 
Eesti Televisiooni alguspäevadest alates oli ta venekeelsete noorte- ja lastesaadete toimetaja. 
Aastail 1973–2000 töötas ta Eesti Televisioonis eri teemaprogrammidega ning lõi 1990. aastal "Vene videokanali".
Haponeni enda hinnangul olid tema kõige edukamad saated Juri Lotmaniga tehtud saatesarjas "Vestlusi vene kultuuriloost" ja Jüri Kuuskemaaga koostöös valminud "Estica".
1998. aastal valmis Jevgenia Haponenist vestlussaade "Ennäe inimest".
Kuiv keratokonjunktiviit

Kuiv keratokonjunktiviit ehk kuiva silma sündroom ehk kuiva silma haigus ehk kuiv keratiit ehk kuiv silm on sarvkesta-sidekestapõletiku vorm, mis liigitatakse silmahaiguseks.
Kuna kuiva silma haiguse tekkepõhjuseid on mitmeid, kirjeldatakse seisundit vahel ka haiguste rühmana.
Sarvkesta-sidekestapõletikuga kaasneb silmade (sidekesta ja sarvkesta) liigkuivus.
Liigkuivust võivad põhjustada paljud tegurid.
Seisundit võivad põhjustada häired pisarasüsteemis – pisaranääre eritab liiga vähe pisaravedelikku, pisaravedeliku koostisosade aurumiskiirus on muutunud  või silmas on tekkinud põletik.
Osa uurijaid peab seda sarnaselt reumatoidartriidi, Crohni tõve ja polüskleroosiga T-rakkude vahendatud autoimmuunhaiguseks.

Etioloogia

Kuiva silma sündroomi etioloogia pole tänapäeval selge.
Kuiva silma võib põhjustada mitmesuguste ravimite tarvitamine, sealhulgas isotretinoiin, diureetikumid, vererõhualandajad, suukaudsed hormonaalsed rasestumisvastased vahendid, antihistamiinid, osad antidepressandid jt.
Kuiva silma sündroomi on seostatud ka A-avitaminoosiga.
Sündroom võib süveneda selliste tegevustega, mis vähendavad silmade pilgutamise vajadust, nagu lugemine, kuvariga töötamine, sõiduki juhtimine või teleri vaatamine.
Sündroomi esineb ka inimese T-lümfotroopse I viirusetüübiga (HTLV-1) nakatunud inimestel.
Sündroomi võib esineda ka pärast selliseid silmakirurgia protseduure nagu LASIK (laseri ja mikrokeratoomi abil sooritatav refraktiivkirurgiline protseduur, mille eesmärk on korrigeerida silma defektidest (müoopia, hüperoopia, astigmatism) tulenevaid nägemishäireid, aga ka selleks, et inimene ei peaks pärast pidevalt kasutama nägemisabivahendeid (prillid, läätsed)).
Ka elustiil võib soodustada kuivade silmade teket, nii on riskiteguritena toodud suitsetamist ja alkohoolsete jookide tarbimist.
Kuiva silma sündroomi võib põhjustada pikemajaline kontaktläätsede kandmine.

Sümptomid

Silmade sügelemine, põletustunne, võõrkeha tunne (nagu liiv oleks silmas), keratiit ja valgustundlikkus.
Sümptomid võivad tekkida ka tuulise või väga kuiva ilmaga ning sundventilatsiooniga hoonetes (nt kaubanduskeskused, moodsad büroohooned jms).

Eristusdiagnoos

Diagnoosimiseks tuleks läbi viia eristusdiagnoos, eristamaks kuiva silma sümptomeid teiste haigustega kaasnevatest sümptomitest.
Allergiliste silmade sümptomid sarnanevad kuiva silma sündroomi sümptomitega.
Arvatakse, et kuiva silma sündroomi esineb sageli ka koos diabeediga.

Autoimmuunhaiguste oftalmoloogilised sümptomid

Kuiva silma sündroomi võib esineda ka reumatoidartriiti, juveniilset reumatoidartriiti, süsteemset erütematoosset luupust, Sjögreni sündroomi, spondüloartropaatiat, polüskleroosi põdevatel patsientidel.

Termin

Haiguse nimetus on tuletatud kreeka- ja ladinakeelsetest sõnadest: ladina keeles sicca (naissugu); 'kuiv', kreeka keeles κέρας 'sarv'; ladina keeles conjunctivitis 'silma sidekesta põletik'.
Jädivere postijaam

Jädivere postijaam on endisaegne postijaam Rapla maakonnas Märjamaa vallas Jädivere külas. Postijaama peahoone ja postijaama kelder on tunnistatud riiklikuks kultuurimälestiseks.
Postijaama peahoone valmis 19. sajandi I veerandil.
Jack Grealish

Jack Peter Grealish (sündinud 10. septembril 1995 Birminghamis) on Inglismaa jalgpallur, kes mängib äärepoolkaitsja või ründava poolkaitsjana Premier League'i klubis Aston Villa. Ta on klubi meeskonna kapten.
Ta liitus Aston Villa noorteakadeemiaga 2001. aastal. Hooajal 2013–14 mängis ta laenul Inglismaa tugevuselt kolmanda liiga klubis Notts County. 2014. aasta mais debüteeris ta Aston Villa põhimeeskonnas. Alates järgmisest hooajast on ta kuulunud regulaarselt Aston Villa põhimeeskonda. Hooajal 2018–19 tõusis ta Aston Villaga tagasi Premier League'i. Samal hooajal valiti Grealish Inglismaa esiliiga hooaja sümboolsesse koosseisu.
Lineaarkujutus

Matemaatikas nimetatakse lineaarkujutuseks ehk lineaarseks operaatoriks vektorruumide homomorfismi. Vektorruumide endomorfismi nimetatakse vektorruumi lineaarteisenduseks.

Tähistus

Lineaarkujutuse jaoks kasutatakse mitmesuguseid tähistusi. Seda võib tähistada väikese ladina või kreeka tähega, näiteks f, nagu tähistatakse funktsioone. Levinud on ka tähistus suure ladina tähega A, kusjuures lineaarkujutuse väärtust punktis v, tähistatakse kui Av (mitte A(v)).
Kõikide lineaarkujutuste hulka vektorruumist V (üle K) vektorruumi W (üle K) tähistatakse HomK(V,W). Vektorruumi V (üle K) lineaarteisenduste hulka tähistatakse EndK(V).
Vürtsikilu

Vürtsikilu ehk vürtsisoola kilu on traditsiooniline Eesti kalatoode, mida valmistatakse kiludest koos vürtsiseguga soolamise teel. 
Valmistusviis pärineb arvatavasti 18.–19. sajandi vahetusest Tallinna ümbrusest. 
Sügisesed värskelt püütud kilud laotakse koos jämeda soola, vähese suhkru ja vürtsiseguga (must pipar, vürts, nelk, kaneel, ingver, muskaat, koriander, kardemon, loorber), kõhud ülespidi, sobivasse nõusse, lastakse vajutise all enne tarvitamist mõned päevad laagerduda ning säilitatakse jahedas. 
Kodusel kilusoolamisel on traditsiooniliselt kasutatud kolmeliitrise mahutavusega metallnõud, nn kilumannergut.
Põldhein

Põldhein on lühiajalise (tavaliselt mõni aasta) kestusega väheliigiline (1–3 liiki) heintaimede kultuur, mida kasvatatakse loomasöödaks haritud maal.
Põldheinana kasvatatakse Eestis tavaliselt roosat ristikut (või punast ristikut) koos põldtimutiga. Põldheinana kasvatatakse ka lutserni või ida-kitsehernest kas puhaskülvina või koos ühe kõrrelise liigiga (enamasti põldtimutiga).
Finlandia Vodka

Ajalugu

Likööri/viinatehas oli ehitatud aastal 1888, Wilhelm Juslini korraldusel, väikses Soome külas nimega Rajamäki.
Kadõrbek Sarbajev

Kadõrbek Sarbajev (sündinud 9. detsembril 1966) on Kõrgõzstani diplomaat, välisminister 2009. aasta jaanuarist kuni 2010. aasta aprillini.
2007. aasta juulist 2009. aastani oli Sarbajev Kõrgõzstani erakorraline ja täievoliline suursaadik Hiina Rahvavabariigis.
Aastatel 2005 kuni 2007 oli Sarbajev välisministri asetäitja.
Kõrgõzstani välisministeeriumi teenistusse asus Sarbajev 1992. aastal.
Belaruski fal’klor

Belaruski fal’klor: Materyialy i dasledavanni (valgevene keeles Беларускі фальклор: Матэрыялы і даследаванні; eesti keeles 'Valgevene folkloor: materjalid ja uurimused') on ajakiri, mis avaldab uurimusi Valgevene folkloori ja etnolingvistilise atlase kohta, aga ka rubriike "Valgevene folkloor välismaa väljaannetes", "Tekstid rahvaluulekogudes" ja "Jäädvustusi ekspeditsioonidelt", "Valgevenelaste folkloor välismaal", samuti retsensioone ja teavet teadlaste ja teadussündmuste kohta.
Kogumiku algatas ja selle vastutav toimetaja on Taćciana Valodzina (vene keeles Tatjana Volodina) ning seda koostatakse Valgevene Teaduste Akadeemia Valgevene Kultuuri, Keele ja Kirjanduse Instituudi rahvaluule ja slaavi rahvakultuuri osakonnas. Ajakiri ilmub alates 2014. aastast.
Corriere della Sera

Ajalugu

Ajalehe asutamise mõte tekkis väljaande La Lombardia juhil Eugenio Torelli Viollieril ja sama väljaande toimetajal Riccardo Pavesil 1876. aasta veebruaris.
Esimene number jõudis lugejateni 1876. aasta 5. märtsil.
XXI sajandi alul olid lehe peamisteks konkurentideks Roomas ilmuv la Repubblica ja Torinos väljaantav La Stampa.
Oma praegusele aadressile Milanos Püha Markuse tänaval (via San Marco 21) kolis lehe toimetus 2013. aastal.
Addo rahvuspark

Addo elevandirahvuspark (afrikaani keeles Addo Olifant Nasionale Park, inglise keeles Addo Elephant National Park) on üks Lõuna-Aafrika Vabariigi kahekümnest rahvuspargist. Addo rahvuspark asub Ida-Kapimaa provintsis Port Elizabethi lähedal Sundaysi jõe kaldal .
Park loodi Sydney Skaife algatusel 1931, et kaitsta seal säilinud 11 elevanti. Algset parki laiendati hiljem. Tänapäeval on tema pindala 1640 km².
2009. aastal on pargi pindala 1640 km² ja seal elab ligi 450 elevanti. Rahvuspargis elab ka 400 kahvripühvlit, lõvid, 48 teravmokk-ninasarvikut, leopardid, mitut liiki antiloope, tähnikhüäänid ja paljud teised loomad.
Aastas käib rahvuspargis keskmiselt 120 tuhat turisti, neist 54% välismaalased.
Pargis on kaks silmusekujulist asfalteeritud teed, ülejäänud on kruusakattega. Pargis on 5 laagrit matkajatele. Pealaagris on restoran ja ujula.
Addo rahvuspargis on paljud liigid ohustatud. See tuleb osalt elevantide ja ninasarvikute ülepopulatsioonist, mistõttu paljud taimeliigid kannatavad üleliia söömise ja trampimise all.
Tatjana Poska-Laaman

Teadustöö

Uurimisvaldkond: vangide psühholoogiline taust, psühhiaatrilise diagnoosiga kurjategijad, vaimuhaiglad sotsioloogilisest aspektist. Järeldas, et kurjategijate varasemas elus on tihti olnud hingelisi traumasid. Uurimistöö käigus külastas Rootsi ning eriti Prantsusmaa vanglaid ja vaimuhaiglaid (nt doktor Paul Sivadoni rajatud lukustamata uste ja ulatusliku tööteraapiaga haiglat). Avaldanud artikleid prantsuse ja rootsi keeles.

Isiklikku

Tema isa oli Jaan Poska. Ta oli kaks korda abielus: tema esimene abikaasa oli Aleksander Arder, sellest abielust sündinud poeg Árpád Arder oli baptisti vaimulik; teine abikaasa Eduard Laaman oli ajakirjanik; sellest abielust sündis kaks tütart, vanem tütar Ilona Laaman on luuletaja. Pojapoeg Ott Arder oli luuletaja, pojapoeg Jaan Arder oli muusik, muusik on ka pojapoeg Jaani tütar Helin-Mari Arder. Õde Ksenia Poska oli arst, õde mag. jur. Vera Poska-Grünthal oli advokaat ja naisliikumise tegelane, vend Jaan Poska (1902–1941) oli advokaat ja Estonia nõukogu esimees, vend Jüri Poska (1919–1974) oli jurist ja õigeusu vaimulik.
Eduard Kolmanovski

Eduard Kolmanovski (vene Эдуард Савельевич Колмановский; 9. jaanuar 1923 Mahiloŭ – 27. juuli 1994 Moskva) oli juudi rahvusest Vene helilooja.
Aastatel 1936–1941 õppis Eduard Kolmanovski Moskvas Gnessinite-nimelises Muusikakoolis. 1945. aastal lõpetas ta Moskva Tšaikovski-nimelise Konservatooriumi. 1945–1955 töötas ta NSV Liidu Raadiokomitee muusikatoimetuses.
Eduard Kolmanovski on kirjutanud arvukalt laule (tuntumad "Elu, armastan sind", "Kas venelased tahavad sõda?") ja filmimuusikat.
WAF

Laulu- ja tantsukool WAF on Tallinnas aadressil Paldiski maantee 25 asuv laulu- ja tantsukool.
Koolis saab õppida alates 13. eluaastast.
Koolis õpetatakse muu hulgas vokaaltehnikat CVT (Complete Vocal Technique).
Koolis õpetavad teiste seas lauljad Bert Pringi ja Kadri Koppel (Maiken).
Kaljo Villako

Kaljo Villako (19. mai 1919 Tartu – 22. oktoober 2001 Tartu) oli eesti arstiteadlane ja arst, kes töötas gastroenteroloogia ja radioloogia alal.

Haridus

Villako lõpetas 1938 Tartus Hugo Treffneri Gümnaasiumi ja 1947 Tartu Ülikooli arstiteaduskonna. 1954. aastal sai ta Tartu Ülikoolis meditsiinikandidaadi kraadi tööga "Gastroskoopia kui
röntgenoloogilist uuringut täiendav meetod maohaiguste diagnostikas", 1966. aastal meditsiinidoktori kraadi NSV Liidu Meditsiiniakadeemias tööga "Патогенез дифиллоботриозной анемии".

Töökäik

Villako oli 1943–1944 SD poolt arreteeritud vastupanuliikumise osalisena, 1944 Saksa armee 4. piirikaitserügemendi 3. pataljoni arst, 1944–1945 Haapsalu Linnahaigla arst, 1945–1946 arreteeritud KGB poolt, 1947–1951 Tartu I Haavakliiniku röntgenoloog, 1951–1955 Tartu Linna Kliinilise Haigla röntgenikabineti juhataja, 1955–1959 Tartu Ülikooli sisehaiguste propedeutika kateedri assistent, 1959–1969 dotsent, 1969–1980 professor, 1980–1990 radioloogia ja onkoloogia kateedri juhataja ja professor, 1990–1993 professor, aastast 1994 emeriitprofessor. 
Ta õpetas röntgenoloogiat, meditsiinilist radioloogiat, aneemiaid, peensoolehaigusi, kiirituskahjustusi.

Teadustöö

Villako uurimisvaldkonnad olid maohaiguste uurimine röntgenoloogilisel ja gastroskoopilisel meetodil, laiussianeemia, krooniline gastriit, hüpolaktaasia ja selle levik eestlastel. 
Villako võttis esimesena NSV Liidus kasutusele radioaktiivse B₁₂ ⁵⁸Co-vitamiini imendumishäirete kindlakstegemiseks. Töötas välja ja rakendas kaudse meetodi soole mikrofloora seisundi hindamiseks mikroorganismide ainevahetussaaduste kaudu ning peensoole funktsiooni uurimise meetodid, sh ka peensoole limaskesta biopsia. Villako poolt juhitud töörühm teostas 12 aasta vältel maolimaskesta seisundi uuringuid rühmal Kuressaare elanikel, mis võimaldas kindlaks määrata kroonilise gastriidi arenemise seaduspärasused, eriti seoses Helicobacter pylori infektsiooniga. 
Villako juhendas aastast 1973 hüpolaktaasia ja piimatalumatuse uurimist Eesti elanikkonnas. Aastast 1967 oli ta Tervishoiuministeeriumi peagastroenteroloog. Ta organiseeris ja korraldas aastast 1971 (koos Helsingi Ülikooli professori M. Siuralaga) Eesti ja Soome gastroenteroloogide pikaajalist koostööd.

Isiklikku

Tema abikaasa oli arstiteadlane ja biokeemik Laine-Virve Villako.

Kirjutised

Avaldanud 2-köitelise memuaarteose "Ajarännak" (I, 1999; II, 2001).
Mehaaniline muusikainstrument

Mehaaniline muusikainstrument on muusikainstrument, mis mängib sellesse sisestatud muusikapala.
Need olid populaarsed 18.–19. sajandil, kui polnud veel helisalvestust ega raadiot. Kui pillimängijat ei olnud, võis vänta keerates teha muusikat kodus, tänaval või ka jumalateenistusel.
Tallinna tänav (Rakvere)

Tallinna tänav on tänav Rakveres, paikneb ida-läänesuunaliselt linna keskosas.
Tänav on 1322 meetrit pikk ja läbib Vanalinna, Südalinna ja Kukeküla linnaosa. 
19. sajandi teises pooles, kui tänav hakkas kujunema linna peatänavaks, kandis tänava läänepoolne osa Rüütli tänava ja idapoolne osa Peterburi tänava nime. 20. sajandi alguses oli see juba tervikuna Peterburi tänav. Tänav on kandnud ka Prints Heinrichi (1918) ja Adolf Hitleri nime (1944). 
Tänava praegust eestikeelset nime on mainitud aastast 1924. Enne seda on 1915 mainitud eestikeelset nime Peterburi tänav (saksa keeles Peterburgerstraße, vene keeles Петербургская ул.).
Akadeemiline malevkond (Tallinn)

Akadeemiline malevkond (AKM) on Kaitseliidu Tallinna maleva malevkond.
Akadeemilise malevkonna pealik on 2013. aasta juunist lipnik Gert Kaju. Ta võttis malevkonna pealiku ameti üle lipnik Indrek Kuusikult, kes oli sellel ametikohal 2005. aasta kevadest. 
Akadeemilisse malevkonda kuulub Vironia rühm, Sakala rühm, EÜS-i rühm, üldrühm ja 2008. aastal moodustatud Tallinna Ülikooli rühm.
Malevkonna eelkäija oli Tehniline malevkond.
Daniel Goldhagen

Daniel Jonah Goldhagen (sündinud 1959) on juudi päritolu USA politoloog ning endine Harvardi ülikooli politoloogiaõppejõud. Sai rahvusvaheliselt tuntuks vaidlusi tekitanud raamatutega "Hitler's Willing Executioners" (1996) ja "A Moral Reckoning" (2002).

"Hitler's Willing Executioners"

Raamatus "Hitler's Willing Executioners" üritas Goldhagen tõestada, et tavaliselt sakslased mitte ainult ei teadnud, vaid toetasid holokausti, sest nende identiteedis oli ainulaadne ja nakatamisvõimeline kõrvaldamisele suunatud ("eliminationist") antisemitism, mis oli kujunenud eelnevate sajandite käigus. See raamat põhineb Goldhageni doktoritööl, mis võitis 1994. aastal American Political Science Associationi Gabriel A. Almondi võrdleva poliitika auhinna.
Pärast avaldamist kritiseeriti raamatut Saksamaal ühekülgsuse ja vähese uurimistöö pärast.
Endel Kukner

Endel Kukner (7. aprill 1924 Salutaguse, Virumaa – 20. juuni 1995 Tallinn) oli eesti õpetaja ja koolijuht.
1943. aastal lõpetas ta Rakvere I Gümnaasiumi. 1947. aastal lõpetas Rakvere Õpetajate Seminari juures pedagoogilise klassi. 1961. aastal lõpetas Tallinna Pedagoogilise Instituudi ajaloo eriala.
1943 novembrist 1944 augustini teenis Eesti vabatahtlikuna Soome armee 200. jalaväerügemendis, osales tõrjelahingutes Viiburi lahe ääres ja Vuoksil. 1944 augustis tuli tagasi Eestisse. Nõukogude vägede sissetungi järel oli 1945 kevadeni metsavend Varbolas, seejärel legaliseerus.
Aastatel 1947–1950 töötas Rakvere Õpetajate Seminaris. Aastatel 1950–1956 oli ta Kohala kooli direktor, 1956–1957 Meremäe kooli direktor, 1957–1961 Väike-Maarja Keskkooli ajalooõpetaja ja õppealajuhataja. Aastatel 1961–1984 oli ta Keila 1. Keskkooli direktor.
Dipsina

Levila

Neid võib kohata Namiibias, Botswana lõunaosas ja Lõuna-Aafrika Vabariigis.
Uusklassitsism (kirjandus)

Uusklassitsism on stiilisuund 20. sajandi kirjanduses, eriti luules, mis lähtus enamasti sümbolismist ja impressionismist, kuid taotles kainet stiilitäpsust.
Peeter Sonntak

Peeter Sonntak (sündinud 7. juunil 1946 Pärnus) on Eesti sõudja ja sõudetreener, Rein Sonntaki vend, Maie Sonntaki (sünninimega Jäärats) abikaasa, Silver Sonntaki isa.  
Lõpetas 1970 Pärnu kaugõppekeskkooli.
Töötanud AS-is Renet ehitajana.
Sogasus

Sogasus ehk hägusus on vedeliku või õhu vähene läbipaistvus heljumi-, hõljumi- või võõrisesisalduse tõttu.
Keskkonna sogasuse määramiseks on välja töötatud mitmeid meetodeid, nt turbidimeetria ja nefelomeetria.